ꞌLiko alué ralámuli jurío eꞌwélala Esusi najátale chibi olániliga,
napugiti ꞌyóligame alué rawé resíbulichi.
ꞌLiko Esusi anele alué eꞌwélala jurío:
―Ne Oꞌnola Onorúgame senibí nocha ajtí rekó resíbilichi rawé kachi,
néchigó abiena alarigá nocha.
ꞌLiko alué eꞌwélala juríoka meꞌlinálile Esusi.
ꞌWe ayole alué nayume saꞌwárigoriká Esusi alué rawé resíbilichi.
ꞌLige ꞌwe ayoa mochílechigó napugiti anéligame Onorúgame boꞌné Oꞌnola ko.
Yeka anime nile aꞌchigóriga kóríle napurigá Onorúgame.
Aꞌlige Esusi anele alué ralámuli jurío eꞌwélala:
―ꞌLa bijchiá ju napu ne ruwimela jena.
Alué napu ju Onorúgame Inolá (napu ne ju) pecha boꞌné benile ko ꞌyoga.
Alué rioka pe aꞌchigóriga ꞌsmíguru napurigá etele alaꞌsichi alué boꞌné Oꞌnola Onorúgame.
Bilé towika aꞌchigóriga ꞌsmíguru napurigá ꞌsmi boꞌné oꞌnola.
Bilé oꞌnoka ꞌla ꞌwe ꞌla niraga eteme ju boꞌné inolá ꞌlige benírame ju suwábaga napu newá boꞌné.
Onorúgame ne oꞌnola benírimala neꞌchí bilé ꞌnátili abé semátiri meꞌtigá napuꞌlige saꞌwale ne alué rió.
ꞌLige ꞌemi eꞌnegá jábamala.
Waꞌlula Oꞌnó Onorúgame alawá ku ꞌyame ju suwígame napurigá uchéchigo ajánamala.
ꞌLige Onorúgame Inolá abiena ꞌyame ju alawáchigó napu ekí alué boꞌné najkí.
ꞌLige alué Oꞌnó Onorúgame tabilé gustisia olame ju ralámuli.
Alué Onorúgameka ye nóchali ꞌyale alué boꞌné Inolá.
Onorúgame ꞌyale ye nóchali alué boꞌné Inolá napurigá ralámuli animela alué Onorúgame Inolá waꞌlula ko ꞌlige aminami napurigá ꞌwe aꞌlá nirawa.
Bilé rió tabilé niraga eteme Onorúgame Inolá tabilé niraga eteme júchigó Oꞌnola napu ju Onorúgame,
Onorúgame napu júlale boꞌné Inolá.
› Abiena ꞌla bijchiá ju napu ne ruwimela jena.
Alué rió napu ꞌla gepú ne raꞌichálila ꞌlige napu ꞌla nirá Onorúgame,
alué rioka ꞌla senibí bejtélamala Onorúgame ꞌyuga.
Onorúgameka tabilé siné gastigárimala alué rió napu ꞌla nirá Onorúgame,
alué rioka ꞌmáchigo naréligime Onorúgame Alawala.
Tabilé siné waná bejtélamala napu Onorúgame bejté.
Neka ꞌla bijchiá aníguru.
Jipe ya ꞌma seba raweli napuꞌlige ralámuli akémala alué Onorúgame Inolá raꞌíchachi,
alué ralámuli napu tabilé machime ju Onorúgame ko Waꞌlula,
ꞌlige alué napu ꞌla gepume ju ꞌlige eꞌwame ju ꞌla semáriga ejperélamala Onorúgame ꞌyuga ꞌnátiga.
Ne Oꞌnola Onorúgame boꞌné Alawala nígame ju napurigá uché jaré ꞌyámala.
ꞌLige Onorúgame boꞌné Alawala ꞌyale alué rió boꞌné Inolá napurigá uché jaré ꞌyámala.
Onorúgameka neꞌchí ꞌyákuru napurigá gustisia olámempá ne alué ralámuli napugiti neka nawagame ꞌpa rewagáchika napurigá rió neraga.
Tase eꞌkarúgame naꞌtawa ꞌemi napu ne alanichi.
Bilé rawé sebámala napu suwábaga suwígame akimela ne raꞌíchachi alé gaposántochi.
ꞌLige alué ralámuli napu ꞌla semáriga nokale napu bijí taꞌchó suwiyá,
alué ralámulika ku ajánamala napurigá ꞌla semáriga ejperélimala Onorúgame ꞌyuga,
ꞌlige alué ralámuli napu ꞌwe cha nokálige,
alueka ku ajánamala waꞌlú gastigo naremia.
› Neka pecha boꞌné ꞌnátiga gustisia olago ralámuli,
neka napurigá Onorúgame nulá alarigá eꞌwáguru.
ꞌLige napu ne aní ꞌla bijchiá ju.
Neka pecha napu ne boꞌné ꞌnata,
pecha alarigá ruwígó.
Neka ruwíguru napurigá aní alué napu neꞌchí jula.
ꞌLige Esusi aminabi raꞌíchale,
regá anile:
―Ne boꞌnepi ruisáká chuꞌsime ko ne,
alué raꞌíchali ka tabilé najtékame ju.
Neka aníguru uché bilé ꞌma ruigó chieti ko ne,
ꞌlige alué rioka Juani anilime nílekuru.
Neka ꞌla machí ꞌla bijchiá ko napu anile.
ꞌLige ꞌémika júlale jaré rió Juani rukéniliga chieti ko ne,
ꞌlige Juánika tabilé ꞌyégiga ruwile.
Neka tabiléchigo resí lágó napurigá bilé rió ꞌla semáriga ruwimela neꞌchí olagá churigá ko ne.
Neka pe ruwíguru ye raꞌíchali ꞌemi guꞌíriga ꞌlige napurigá ꞌla buyásamala ꞌemi alé resítirichi.
Juánika napurigá bilé raꞌósali nile napurigá ꞌemi ꞌla etémala chónagachi.
Alueka tabilé ꞌyégali ruwílekuru ꞌlige ꞌla guꞌírilikuru suwábaga ralámuli Onorúgame ꞌyuga naꞌtálichi.
Alueka ruwílekuru chieti ko ne,
ꞌlige ꞌémika ꞌwe aꞌlá raꞌsálagá mochile ꞌwe ganíliga pe uꞌkabi rawé alué raꞌíchali akisá.
ꞌWe najtékame ju napu Juani ruwile,
napu ne ruwí abéchigo najtékame ju.
Etega alué nóchali napu ne newá,
aꞌlige kulí ꞌla námamala ꞌemi Onorúgamete julárigame ko ne.
Oꞌnó Onorúgame napu neꞌchí júlale jékana,
alué boꞌné ruwí chieri ko ne.
ꞌÉmika tabilé siné ꞌcho aké Onorúgame raꞌíchachi,
ꞌlige aminami ꞌémika tabilé siné etéchigó Onorúgame.
Tabilé bijchigi ꞌemi napu aní alué napu Onorúgame júlale napugiti ꞌémika tabilé oyera Onorúgame raꞌichálila.
ꞌÉmika ꞌwe aꞌlá benime ju Onorúgame raꞌichálila aminabi benináliga.
ꞌÉmika ꞌla benimeli mayé ye raꞌíchali churigá ejperélatikó Onorúgame ꞌyuga senibí niraga,
nobi tabiléchigo námago ꞌemi ye raꞌíchali.
Ye raꞌíchali Onorúgame raꞌichálila ruwí chieti ko ne,
nobi ꞌémika tabiléchigo bijchíginiligó napu ne ruwí napurigá ꞌla ganíliga ejperélamala ꞌemi Onorúgame ꞌyuga ꞌnata.
› Neka tabilé chélá rekó ꞌla nirachi neꞌchí ꞌemi o rekó tabilé ꞌla nirachi neꞌchí.
Neka ꞌwe aꞌlá sébali machí ꞌemi,
ꞌlige ꞌla machí ne ꞌemi tabilé ꞌla ganíliga eteo Onorúgame.
Ne Oꞌnola Onorúgame jula neꞌchí ꞌpa rewagáchika,
biꞌlepi ꞌnátame niru ramueka,
ꞌlige ꞌémika tabilé ꞌla oyeri neꞌchí.
Siné kachi bilé rió sebasa bilé nóchali oꞌká napu pe boꞌné ꞌnata,
aꞌlígeko ꞌemi ꞌla semáriga oyéramala alué rió.
ꞌÉmika ꞌwe ganílime ju tabiri nóchali newigá napurigá uché jaré ꞌla semáriga nirámala,
napurigá ꞌwe aꞌlá niraga raꞌichámala ꞌemi olagá.
Nobi tabiléchigo ꞌla ꞌnátago ꞌla semá nokiame napurigá ꞌwe aꞌlá niraga raꞌichámala Onorúgame ꞌemi olagá.
Alekeri tabilé ꞌla bijchígamala napu ne ruwí.
ꞌEmi tase mayewa ne ꞌemi saíla niraga raꞌichamio napuꞌlige Onorúgame ꞌyuga raꞌíchachi ne.
Uchéchigo bilé rió ꞌma raꞌíchale ꞌemi saíla niraga.
Moisesi ju alué napu ꞌemi saíla niraga raꞌíchale,
alué napu ꞌemi ꞌwe galele.
ꞌÉmika buwé mochí napurigá guꞌírimala nobi alueka ꞌmáchigo ꞌemi saíla niraga raꞌíchale ko,
ꞌlige osiruga chujkú apélichi napu raꞌíchale Moisesi.
ꞌLa bijchiá ju ꞌemi tabilé bijchígiligo Moisesi raꞌichálila,
alueka neꞌchí guꞌíriga osale ꞌlige ꞌémika tabilé bijchíginiligó napu ne ruwí.
ꞌEmi tabilé bijchígasaká napu Moisesi osale,
ꞌliko tabilé bijchígimala napu ruwimela ne.